text: 
  ILD I TRABANTER
  
  De sidste par nætter har nazisterne brugt parkerede Trabanter til at 
  barrikadere gaderne. De små plasticbiler bliver stukket i brand for at
   holde politiet på afstand. Siden der ikke længere er en udlænding i
   miles omkreds, er politi og presse blevet hovedmålet for aggression 
  og vold, og beboerne raser igen.
  
  I dag synes de pludselig, at optøjerne er gået for langt. Det har 
  vel aldrig været deres mening, at Trabanterne skulle ryge med i 
  kampens hede. At nogle vesttyske TV-selskaber har fået ødelagt 
  kameraudstyr for millioner er mindre tragisk for folk i Lichtenhagen.
  
  Nu er tusindvis af venstreorienterede og højreorienterede ekstremister 
  på vej til Rostock. De vil slås for og mod racisme, og de vil 
  kæmpe mod hinanden. " Voldsturisme " bliver det kaldt.
  
  Hele byen venter i frygt og spænding. Weekenden kan blive lang og 
  blodig. Nazisterne lover at fortsætte til 1. september, dagen hvor 
  Anden Verdenskrig blev startet i 1939. Det rene helvede kan bryde løs
   når som helst. Folk her bad selv om det. Nu kan de ikke stoppe 
  det.
  
  
  
  